НАРОДНО СЪБРАНИЕ
Вх. №  47-202-01-35
Дата: 01.07.2022 г.               11:37 ч.

Република българия
МИНИСТЕРСКИ СЪВЕТ

                    ДО
г-н МИРОСЛАВ ИВАНОВ
ИЗПЪЛНЯВАЩ ДЛЪЖНОСТТА ПРЕДСЕДАТЕЛ НА НАРОДНОТО СЪБРАНИЕ
УВАЖАЕМИ ГОСПОДИН ИВАНОВ,
На основание чл. 87, ал. 1 от Конституцията на Република България изпращам Ви одобрения с Решение  429 на Министерския съвет от 2022 г. проект на Закон за допълнение на Гражданския процесуален кодекс.
Приложения: 
1. Мотиви към проекта на Закон за допълнение на Гражданския процесуален кодекс.
2. Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите бележки и предложения от министерствата и ведомствата от проведеното междуведомствено съгласуване по проекта на акта.
5. Справка за постъпилите предложения и становища от проведените обществени консултации.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е   № 429
от    30 юни    2022 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за допълнение на Гражданския процесуален кодекс.
2. Предлага на Народното събрание да разгледа и приеме законопроекта по т. 1.
3. Министърът на правосъдието да представи законопроекта по т. 1 в Народното събрание.
МИНИСТЪР-ПРЕДСЕДАТЕЛ: /п/ Кирил Петков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Красимир Божанов
Вярно,
ЗА ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”: 
/Соня Божикова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за допълнение на Гражданския процесуален кодекс
(Обн., ДВ, бр. 59 от 2007 г.; изм. и доп., бр. 50 от 2008 г.; Решение № 3 на Конституционния съд от 2008 г. – бр. 63 от 
2008 г.; изм. и доп., бр. 69 от 2008 г., бр. 12, 19, 32 и 42 от 
2009 г.; Решение № 4 на Конституционния съд от 2009 г. – бр. 47 от 2009 г.; изм. и доп., бр. 82 от 2009 г., бр. 13 и 100 от 2010 г.; Решение № 15 на Конституционния съд от 2010 г. – бр. 5 от 
2011 г.; изм. и доп., бр. 45, 49 и 99 от 2012 г., бр. 15 и 66 от 
2013 г., бр. 53 и 98 от 2014 г., бр. 50 от 2015 г., бр. 15 и 43 от 2016 г., бр. 8, 13, 63, 86, 96 и 102 от 2017 г., бр. 42 и 65 от 
2018 г., бр. 38, 83, 98 и 100 от 2019 г. и бр. 68, 98 и 110 от 
2020 г., бр. 9 и 15 от 2021 г. и бр. 15 от 2022 г.)

§ 1. Създава се чл. 450б:
„Единна входна точка за запори
Чл. 450б. (1) Министерството на правосъдието изгражда и поддържа информационна система за единна входна точка за запорите на движими вещи, подлежащи на регистрация по силата на закон. Условията и редът за воденето, съхраняването и достъпа до информационната система се определят с наредбата по чл. 501а, ал. 6. 
(2) Министерството на правосъдието, Министерството на вътрешните работи, Министерството на транспорта и съобщенията и Министерството на земеделието обменят по електронен път с информационната система по ал. 1 информация за движимите вещи, подлежащи на регистрация във водените от тях регистри по силата на закон. 
(3) Съдебните изпълнители са длъжни ежедневно да въвеждат данни в информационната система по ал. 1. За всеки въведен запор се използва квалифициран електронен времеви печат по смисъла на Регламент (ЕС) № 910/2014.
(4) Данните може да се подават автоматично от информационните системи, използвани от съответните съдебни изпълнители. Данните се подават по ред и във формат, определен с наредбата по ал. 1.
(5) Достъпът до информационната система по служебен път на държавните органи, на органите на местното самоуправление и местната администрация и на лицата, осъществяващи публични функции, е безплатен.
(6) На базата на съдържащите се в информационната система по ал. 1 данни Министерството на правосъдието предоставя електронни административни услуги за уведомяване за наложен запор и за извършване на справки за наложени запори на всяко лице при спазване на изискванията по Закона за електронното управление. Услугите се заявяват през електронния портал на Министерството на правосъдието. 
(7) За предоставяне на услугите Министерството на правосъдието събира такси в размери, определени с тарифа на Министерския съвет.“
§ 2. В чл. 501а, ал. 5 накрая се поставя запетая и се добавя „която включва регистър на публичните търгове и система за провеждане на публични търгове“.
ЗАКЛЮЧИТЕЛНИ РАЗПОРЕДБИ
§ 3. В 6-месечен срок от влизането в сила на този закон:

1. Министерският съвет приема измененията и допълненията в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, произтичащи от този закон.
2. Министърът на правосъдието издава наредбата по чл. 450б, ал. 1.
§ 4. В Преходните и заключителните разпоредби на Закона за изменение и допълнение на Гражданския процесуален кодекс (обн., ДВ, бр. 86 от 2017 г.), в § 72 ал. 2 се отменя.

Законът е приет от 47-ото Народно събрание на ………..…... 2022 г. и е подпечатан с официалния печат на Народното събрание.

ИЗПЪЛНЯВАЩ ДЛЪЖНОСТТА 
ПРЕДСЕДАТЕЛ НА НАРОДНОТО СЪБРАНИЕ:

(Мирослав Иванов)

М  О  Т  И  В  И

към проекта на Закон за допълнение на Гражданския процесуален кодекс

Причините, които налагат приемането на предложения проект на Закон за допълнение на Гражданския процесуален кодекс (ЗД на ГПК), са свързани с необходимостта от изграждане на електронна информационна система за единна входна точка за запорите в Република България, чрез която информацията досежно движимите вещи с регистрационен режим, върху които са наложени запори по изпълнителните дела, ще бъде централизирана в една база данни. Системата ще е достъпна за правоимащите органи и всички лица на територията на страната или извън нея.
Към момента в българското законодателство съществува нормативна празнота по отношение на възможността за информиране на заинтересованите страни преди извършване на покупко-продажба на движими вещи (пътно-транспортни средства, селскостопанска техника, пътностроителна техника и др.) относно наложени запори върху тях от правоимащи органи.
Анализът на съществуващите практики и нормативната база, свързани със запори върху движими вещи с регистрационен режим, не идентифицира нормативни текстове, които да уреждат въвеждането на информация относно запорите върху движими вещи в обща платформа. Необходимо да бъде създадена регламентация на изцяло нов институт – информационна система за единна входна точка за запорите, в т.ч. да бъде уредено изграждането, поддържането, воденето, съхраняването и достъпът до информационната система. Единната входна точка за запорите ще съдържа информация единствено за наложените от съдебните изпълнители запори върху движимите вещи с регистрационен режим, но не и за наложените запори върху същите вещи по реда на Данъчно-осигурителния процесуален кодекс, Закона за митниците и др. 
Предложенията за допълнения са основани на общата идея, че информационна система за единна входна точка за запорите върху движими вещи с регистрационен режим следва да се изгради и функционира като софтуерен продукт, осигуряващ създаването и поддържането на база данни, обединяваща информацията относно запорите на всички категории движими вещи, подлежащи на регистрация по силата на специални закони.
За да се осигури такава степен на публичност на информацията в информационната система, която ще гарантира информиране на заинтересованите лица относно тежестите и ограниченията върху движимите вещи - предмет на регулация, ще повиши сигурността при прехвърлителните сделки и ще оптимизира принудителното изпълнение върху посочените движими вещи, е необходимо да бъдат извършени съответните нормативни промени в ГПК, съчетано с установяване на делегация за издаване на подзаконови нормативни актове по прилагането им.
Предвидено е информационна система за единна входна точка за запорите и системата за електронен публичен търг да функционират на основата на обща информационна система. Този подход ще позволи общ единен стандарт при изграждането на двете функционалности и автоматизирано движение на данни от информационна система за единна входна точка за запорите на движими вещи към модула за продажбите и обратно. В тази връзка се предлага изграждането на информационна система за единна входна точка за запорите на движими вещи и системата за електронен публичен търг да се уредят в един нормативен акт (в случая ГПК, където вече съществува правна уредба относно електронния публичен търг – глава четиридесет и трета, раздел ІІ „Електронни публични търгове“, чл. 501а – 501ж) и в един общ подзаконов нормативен акт със съответната законова делегация за това. 
Основната цел на законопроекта е уреждането на информационна система, обслужваща запорите, включително модул за електронна публична продан, и обмен на информация по електронен път с други регистри с оглед на развитието на електронните услуги, които се предоставят на гражданите и бизнеса. Тази цел съответства на заложеното в Актуализираната пътна карта за изпълнение на Актуализираната стратегия за развитие на електронното управление в Република България 2019 - 2023 г., стратегическа цел 1: „Трансформиране на администрацията и публичните институции в цифрови”, специфична цел 1.1. „Осигуряване на оперативна съвместимост по подразбиране” - Мярка 11 „Разработване и внедряване на електронна информационна система „Национален регистър на запорите“.

Специфичните цели са свързани с:
- преминаване към напълно централизирана информационна система и база данни по повод на запорирани вещи;
- осигуряване на възможност за електронен обмен на данни във връзка с предоставяне на информация между правоимащите органи и лица, свързана със запорирани вещи;
- реализиране на електронни услуги за автоматизиран достъп до информационна система за единна входна точка за запорите;
- предоставяне на достъп до бази данни и регистри за предоставяне в реално време на актуална информация за описание на запорираната вещ и всички свързани със запора елементи, които обуславят налагането му; 
- гарантиране не само на „момента на изненада” при налагане на запор (вписване на обстоятелства в реално време в информационната система и непрекъснат достъп до информацията в него), но и на предотвратяване на възможността за разпореждане с вещта, поради идентифицирането ѝ като запорирана в момента на предприетото действие от правоимащия орган;
- предоставяне на възможност за уведомяване в реално време по електронен път на заинтересованите страни при налагане и промяна на обстоятелствата по повод на запор;
- предоставяне на възможност за уведомяване на правоимащи органи и лица при вдигане на запор, с цел предприемане на съответните действия по компетентност.
Законопроектът ще допринесе за развитието на електронните услуги, които се предоставят на гражданите и бизнеса, както и ще предостави възможност за взаимодействие между системи при проверка за наличие на запор върху вещ на дадено лице. Така ще се постигне максимална информираност на гражданите, бизнеса и държавните органи, ще се намали възможността за разпореждане със запорирани вещи.
Изграждането на информационна система, обслужваща единна входна точка на запорите, включваща и системата за електронни публични търгове, ще има редица положителни ефекти за дейността на правораздавателната система у нас.

Резултатите, които ще се очаква да се постигнат с въвеждане на предвидените нормативни промени, са следните:
-	създаване на единна база данни за запорите, налагани върху всички движими вещи, които подлежат на регистрация по силата на специални закони;
- предоставяне на възможност за известяване на правоимащите органи и лица относно наложен запор, чрез електронно уведомяване;
- повишаване на прозрачността между заинтересованите лица (взискатели, кредитори, съдебни изпълнители, банки, синдици, членове на търговски дружества, притежатели на ценни книги и др.) чрез предоставяне на достъп по електронен път до информацията в информационната система;
- повишаване на сигурността на гражданския оборот чрез възможност за проверка от страните преди сключването на прехвърлителна сделка относно вещта; 
-	осигуряване на възможност за бързи и надеждни справки при проучване на състоянието на имуществото на търговски дружества, с цел операции по придобиване и сливане, както и при проверка на кредитоспособността на дружествата;
- публичната и общодостъпна информация относно наложените запори върху движимите вещи ще дава възможност за бързи и надеждни справки при проучване на състоянието на имуществото на търговски дружества, еднолични търговци и неограничено отговорни съдружници, за целите на производството по несъстоятелност.
Предложеният проект на ЗД на ГПК предвижда, че чрез информационната система Министерството на правосъдието ще предоставя електронни административни услуги на всяко лице при спазване на изискванията на Закона за електронното управление. Законопроектът предвижда също в 6-месечен срок от влизането му в сила да бъдат направени изменения в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. Начинът на ползване на услугите ще бъде уреден в предвидената да бъде издадена в 6-месечен срок от влизането на закона в сила наредба. 

Проектът на ЗД на ГПК не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.
Относно съответствието на проектозакона с Конвенцията за защита на правата на човека и основните свободи и с практиката на Европейския съд по правата на човека е изготвена справка от Министерството на правосъдието.

Законопроектът не съдържа разпоредби, свързани с въвеждането на регулаторни режими.

МИНИСТЪР-ПРЕДСЕДАТЕЛ: